**Zápisnica zo zasadnutia Správnej rady Ústavu slovenskej literatúry SAV, v. v. i.,**

**ktoré sa konalo dňa 23. 9. 2024**

**Prítomní členovia a členky SR:** Martin Braxatoris, Erika Brtáňová, Dana Hučková, Radoslav Passia, Ivana Taranenková

**Program:**

1. Otvorenie
2. Schválenie programu zasadnutia
3. Prerokovanie smernice o majetku
4. Prerokovanie materiálu k odolnosti inštitúcií
5. Prerokovanie memoranda o spolupráci s THS ÚSV SAV
6. Prerokovanie návrhu dohody so zamestnaneckou dôverníčkou
7. Rozdelenie hospodárskeho výsledku
8. Prerokovanie HRS4award
9. Návrh na udelenie štatútu emeritného vedeckého pracovníka Pavlovi Matejovičovi
10. Rôzne
11. Záver

**K bodu 1**

Riaditeľka ústavu a predsedníčka Správnej rady Ústavu slovenskej literatúry SAV, v. v. i., (ďalej len „SR“) I. Taranenková otvorila zasadnutie o 13:00 hod.

**K bodu 2**

I. Taranenková predložila SR návrh programu zasadnutia. Za zapisovateľa bol navrhnutý M. Braxatoris, za overovateľa R. Passia. Návrh bol jednomyseľne schválený.

**K bodu 3**

Predsedníčka SR I. Taranenková predložila na schválenie návrh smernice o evidencii majetku ústavu, ktorého evidenciu vedie THS ÚSV SAV.

*Uznesenie č. 1*

*SR prerokovala a schválila Smernicu o evidencii majetku verejnej výskumnej inštitúcie Ústavu slovenskej literatúry SAV, v. v. i., vedenej v Technicko-hospodárskej správe ústavov spoločenských vied SAV, organizačnej zložke Centra spoločných činností SAV, v. v. i.*

Prebehlo hlasovanie s nasledujúcim výsledkom: za – 5, proti – 0, zdržal sa – 0.

**K bodu 4**

SR prerokovala otázky súvisiace s implementáciou Smernice pre zvyšovanie inštitucionálnej odolnosti SAV, s adaptáciou vzorového predpisu pre zvýšenie inštitucionálnej odolnosti, ako aj so spracovaním údajov v súvisiacom dotazníku. Adaptáciou vzorového predpisu pre zvýšenie inštitucionálnej odolnosti bol poverený R. Passia.

**K bodu 5**

I. Taranenková informovala o stave rokovaní o Memorande o spolupráci pri uskutočňovaní činností podľa ustanovenia § 1 ods. 4 a § 2 ods. 1 zákona č. 243/2017 Z. z. o verejnej výskumnej inštitúcii. Členovia SR vyjadrili rámcovú podporu takejto forme regulácie vzťahov medzi ústavmi spoločenských vied a THS ÚSV SAV.

**K bodu 6**

I. Taranenková predložila SR na schválenie návrh Dohody o úprave pracovných podmienok zamestnancov, ktorej uzatvorenie iniciovala zamestnanecká dôverníčka L. Rišková v reakcii na fakt, že k 31. 8. 2024 vypršala platnosť Kolektívnej zmluvy vyššieho stupňa pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme. Z diskusie k materiálu vyplynulo, že Úrad vlády SR informoval o pokroku v rokovaniach s predstaviteľmi odborov, SR preto navrhla obmedziť platnosť dohody do schválenia kolektívnej zmluvy vyššieho stupňa.

*Uznesenie č. 2*

*SR poveruje riaditeľku ústavu I. Taranenkovú k uzatvoreniu dohody so zamestnaneckou dôverníčkou v znení po zapracovaní vznesenej pripomienky*.

Prebehlo hlasovanie s nasledujúcim výsledkom: za – 5, proti – 0, zdržal sa – 0.

**K bodu 7**

ÚSlL SAV v zmysle schválenej účtovnej závierky v účtovnom období 1. 1. 2023 až 31. 12. 2023 vykázal v účtovníctve výnosy v čiastke 938 202,43 a náklady v čiastke 937 985,10 EUR. Hospodársky výsledok bol zisk v čiastke v čiastke 217,33 EUR. Predsedníčka SR navrhla, aby bol hospodársky výsledok za rok 2023 preúčtovaný na účet 428 Nevysporiadaný výsledok hospodárenia minulých rokov v súlade s Opatrením Ministerstva financií, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky.

*Uznesenie č. 3*

*SR schválila predložený návrh na preúčtovanie hospodárskeho výsledku za rok 2023 na účet 428 Nevysporiadaný výsledok hospodárenia minulých rokov.*

Prebehlo hlasovanie s nasledujúcim výsledkom: za – 5, proti – 0, zdržal sa – 0.

**K bodu 8**

I. Taranenková otvorila diskusiu o materiáli k implementácii Human Resources Strategy for Researchers (HRS4R), ktorá by mala smerovať k získaniu hodnotenia HR Excellence in Research (HR Award). Predsedníčka Vedeckej rady ÚSlL SAV vypracovala predbežné znenie materiálu. Jeho ďalším spracovaním bol poverený M. Braxatoris.

**K bodu 9**

R. Passia predložil návrh iniciovať udelenie štatútu emeritného vedeckého pracovníka ústavu P. Matejovičovi. Ostatní členovia SR s návrhom vyslovili súhlas.

*Uznesenie č. 4*

*SR navrhuje udeliť štatút emeritného vedeckého pracovníka P. Matejovičovi.*

Prebehlo hlasovanie s nasledujúcim výsledkom: za – 5, proti – 0, zdržal sa – 0.

Po prerokovaní a schválení návrhu zo strany VR návrh opätovne prerokuje a schváli SR.

**K bodu 10**

I. Taranenková informovala SR o rokovaniach na úrovni Rady riaditeľov, ktoré sa týkajú úpravy aktuálnej podoby metodiky výkonového financovania v rámci 3. OV SAV.

D. Hučková informovala SR o zmene grafika časopisu *Slovenská literatúra* a o novej výške nákladov na zalamovanie časopisu.

I. Taranenková tlmočila termínové požiadavky vydavateľstva VEDA v súvislosti s vydávaním dohodnutých titulov.

**K bodu 11**

I. Taranenková ukončila zasadnutie SR o 14:10 hod.

V Bratislave dňa 27. 9. 2024

Zapísal: Martin Braxatoris

Overil: Radoslav Passia

 Mgr. Ivana Taranenková, PhD.

 predsedníčka Správnej rady ÚSlL SAV, v. v. i.